《虚舟》
宋代·何耕

君不见江干车马纷相送，巨艑峨峨船载重。
西南使者解官归，水浅着沙牵不动。
如君材具岂多得，合侍明光参法从。
何为浅濑着虚舟，颇笑胸中太空洞。
问君此意竟安在，欲说向人谁与共。
山林钟鼎本同辙，击岸截江随所用。
八窗窅窅净无尘，一水泠泠清可弄。
何当抱被过君眠，分破江天幽夜梦。

作者简介：（1127—1183）宋汉州绵竹人，占籍德阳，字道夫，号怡庵。高宗绍兴十七年四川类试第一。累擢嘉州守，有惠政，与何逢原、孙松寿、宋诲号四循良。孝宗淳熙中历户部郎中、国子祭酒，出知潼川府。